Husky Siberia

**''Husky'' Siberia** ialah satu baka anjing pekerja kereta luncur salji bersaiz sederhana. Baka ini tergolong dalam keluarga genetik spits. Ia dapat dikecam mengikut lapis bulu ganda tebal, telinga segi tiga tegak, dan tanda-tanda distingtif, dan lebih kecil daripada malamut Alaska yang berpenampilan serupa.

*Husky* Siberia berasal dari Timur Jauh Rusia, tempat baka ini pertama kali dikembangkan oleh orang Chukchi untuk penarikan kereta luncur salji dan pendampingan. Orang asli Siberia di Asia Utara, seperti orang Koryak, orang Yukaghir, dan orang Kamchadal, juga membiakbakakannya. Ia merupakan baka giat, bertenaga, dan bingkas, yang leluhurnya datang dari persekitaran sangat sejuk dan mencabar di Artik Siberia. William Goosak, seorang pedagang bulu, memperkenalkannya ke Nome, Alaska semasa Kerubut Emas Nome, pada mulanya sebagai anjing kereta luncur salji untuk mengerjakan lapangan perlombongan dan untuk ekspedisi melalui rupa bumi yang sukar dilalui. Kini, *husky* Siberia biasanya dibela sebagai anjing peliharaan rumah, namun ia masih kerap digunakan sebagai anjing kereta luncur salji oleh para *musher* pertandingan dan rekreasi.

## Zuriat

Pada tahun 2015, sebuah kajian DNA menunjukkan bahawa *husky* Siberia, malamut Alaska, dan ''husky'' Alaska mengongsi hubungan genetik rapat antara satu sama lain dan berkaitan dengan anjing tarikan Chukotka dari Siberia. Anjing-anjing ini terpisah daripada dua baka anjing Inuit, iaitu anjing Eskimo Kanada dan anjing Greenland. Di Amerika Utara, *husky* Siberia dan malamut kedua-duanya telah mengekalkan zuriat Siberianya dan telah menyumbang dengan ketara kepada *husky* Alaska, yang dikembangkan melalui persilangan dengan baka-baka Eropah. *Husky* Siberia menunjukkan kesemendaan genetik dengan anjing-anjing Siberia Timur terdahulu dan anjing Tasik Baikal purba, dan dapat dijejak kepada zuriat yang berusia lebih daripada 9,500 tahun. Sampel genomik bagi *husky* Siberia kini telah muncul sebagai empat populasi terpisah secara genetik: anjing pertunjukan, anjing peliharaan, anjing lumba kereta luncur salji, dan *husky* Siberia Seppala.

Beberapa baka anjing Artik, termasuk anjing Siberia, menunjukkan kerapatan genetik ketara dengan serigala Taymyr dari Asia Utara yang kini pupus oleh sebab percampuran. Baka-baka ini dikaitkan dengan latitud tinggi – *husky* Siberia dan anjing Greenland yang juga berkaitan dengan populasi manusia Artik, dan secara kurang ketara, dengan *shar pei* dan spits Finland. Terdapat data yang menunjukkan percampuran antara 1% dengan 3% antara populasi serigala Taymyr dengan populasi leluhur anjing bagi keempat-empat baka latitud tinggi ini. Introgresi ini dapat memberi anjing awal yang tinggal di latitud tinggi variasi fenotip yang bermanfaat untuk adaptasi terhadap persekitaran baharu dan mencabar. Ini juga menunjukkan bahawa keleluhuran bagi baka anjing zaman kini diturunkan dari lebih daripada satu kawasan.

*Husky* Siberia pada asalnya dikembangkan oleh orang Chukchi dari Semenanjung Chukci di Siberia timur. Ia dibawa ke Nome, Alaska pada tahun 1908 untuk berkhidmat sebagai anjing pekerja tarikan dan kemudiannya dikembangkan dan digunakan untuk perlumbaan anjing kereta luncur salji.

## Perihal

### Bulu

*Husky* Siberia memiliki lapis bulu ganda yang lebih tebal daripada yang pada kebanyakan baka anjing. Terdapat dua lapis: lapis bulu bawah padat dan beralun halus dan lapis bulu atas lebih panjang dengan rerambut pengawal lebih tebal dan lurus. Lapis bulu ini melindungi anjing dengan berkesan daripada cuaca musim sejuk Artik yang mencabar dan juga memantulkan haba pada musim panas. Ia mampu mengharungi suhu serendah . Lapis bulu bawahnya kerap tiada semasa ganti bulu. Lapis bulu tebalnya memerlukan perawatan bulu mingguan. Lapis bulu terlebih panjang, kadang-kadang dirujuk sebagai lapis bulu "wul", dianggap sebagai kecacatan menurut piawaian baka kerana kekurangan perlindungan lebih tebal seperti yang pada rerambut pengawal lapis bulu piawai, mengaburkan garis rangka jelas anjing berkenaan, menyebabkan kenaikan haba berlebihan dengan lebih cepat semasa kerja berat dengan abah-abah, dan semudahnya menjadi kusut dan berkerak dengan salji dan air batu.

*Husky* Siberia terdapat dengan pelbagai warna dan corak, kerap dengan kaki dan tungkai putih, tanda muka putih, dan hujung ekor putih. Contoh warna lapis bulu merupakan hitam dan putih, merah tembaga dan putih, kelabu dan putih, putih metah, dan lapis bulu "agouti" jarang, namun banyak individu mempunyai tompok perang muda atau *[[piebald]]*. Sesetengah individu lain juga mempunyai corak "belakang pelana", yang melibatkan keterbatasan rerambut pengawal berhujung hitam hanya di kawasan pelana sementara kepala, pinggul, dan bahu sama ada berwarna merah muda atau putih. Topeng menonjol, gelang mata, dan tanda muka lain hadir dalam kepelbagaian meluas. Semua warna bulu daripada hitam hingga putih metah diizinkan. Corak lapis bulu *[[merle (bulu anjing)|merle]]* tidak diizinkan oleh American Kennel Club (AKC) dan The Kennel Club (KC). Corak ini kerap dikaitkan dengan isu kesihatan dan pembiakbakaan tidak tulen.

### Mata

American Kennel Club memerihalkan mata *husky* Siberia sebagai mata yang "berbentuk badam, sederhana terjarak, dan terletak agak condong". Piawaian baka AKC menetapkan mata yang perang, biru, atau hitam; salah satu warna atau berwarna-warni diterima (yang lengkap ialah heterokromia). Gabungan warna mata ini dianggap dapat dierima oleh American Kennel Club. Yang berwarna-warni tidak menjejaskan penglihatan anjing.

### Hidung
Anjing layak pertunjukan lebih diterima jika tidak mempunyai hidung menajam mahupun hidung sudut tegak. Hidungnya hitam pada anjing kelabu, sawo matang pada anjing hitam, berwarna hati pada anjing berwarna tembaga, dan mungkin sawo matang cerah pada anjing putih. Dalam sesetengah keadaan, *husky* Siberia dapat mempamerkan hidung yang dipanggil "hidung salji" atau "hidung musim sejuk". Keadaan ini dipanggil hipopigmentasi pada haiwan. "Hidung salji" diterima dalam gelanggang pertunjukan.

### Ekor
Ekor *husky* Siberia berbulu lebat; anjing ini kerap melingkarkan dengan ekornya ke atas mukanya dan hidungnya untuk menambahkan kehangatan. Apabila melingkar untuk tidur, *husky* Siberia menutup hidungnya untuk kehangatan, kerap dirujuk sebagai "pusaran Siberia". AKC mengesyorkan ekor yang ekspresif, terangkat rendah-rendah apabila anjing bertenang, dan melingkar ke atas dalam rupa bentuk "sabit" apabila teruja atau minat pada sesuatu.

### Saiz
Piawaian baka menunjukkan bahawa jantan baka ini berdiri dengan unggul setinggi  pada paras kelasa dan berukuran seberat . Betinanya pula lebih kecil dan membesar sehingga setinggi  pada paras kelasa dan berukuran seberat.. Warga Nome merujuk *husky* Siberia sebagai "tikus Siberia" oleh sebab saiznya yang seberat  berbanding dengan saiz malamut Alaska yang seberat .

### Tingkah laku
*Husky* biasanya lebih kerap melolong berbanding menyalak. Ia diketahui mengajuk bunyi berfrekuensi tinggi, seperti siren ambulans, serta percakapan manusia. Ia telah diperihalkan sebagai ahli lepas diri, yang dapat termasuk menggali ke bawah, mengunyah, malah melompati pagar.

ASPCA mengelaskan baka ini sebagai baka yang baik dengan kanak-kanak. Persatuan itu juga menyatakan bahawa ia memaparkan paras tenaga tinggi di ruangan dalaman, mempunyai keperluan senaman khusus, dan mungkin bersikap pemusnah "tanpa penjagaan betul".

Pagar  disyorkan untuk baka ini sebagai anjing peliharaan, namun sesetengah anjing telah diketahui mengatasi pagar setinggi . Pagar haiwan peliharaan elektrik mungkin tidak berkesan. Ia memerlukan pendampingan kerap daripada orang dan anjing lain dan keperluan untuk berasa seperti sebahagian daripada kawanan adalah kuat.

Perwatakan *husky* Siberia adalah ramah dan lemah lembut. Sebuah kajian mendapati perkaitan antara satu gen pada baka ini dengan keimpulsifan, kekurangan perhatian, dan paras kegiatan tinggi.

*Husky* Siberia diletakkan di tangga ke-77 daripada 138 baka yang dibandingkan untuk kecerdasan oleh ahli psikologi anjing Stanley Coren. Walau bagaimanapun, ranking dalam karya terbitan Coren menggunakan hanya salah satu daripada tiga bentuk tertakrif bagi kecerdasan anjing, iaitu "kecerdasan kerja dan kepatuhan", yang tertumpu pada kebolehlatihan—kebolehan anjing untuk mengikuti arahan dan perintah dalam konteks langsung, khususnya oleh hakim ujian dalam persekitaran litar terkawal.

## Kesihatan
Sebuah kajian United Kingdom tahun 2024 mendapati jangka hayat sebanyak 11.9 tahun untuk baka ini berbanding dengan purata 12.7 tahun untuk baka tulen dan 12 tahun untuk baka silang. Isu-isu kesihatan pada baka ini terutamanya merupakan isu keturunan, seperti sawan dan kecacatan mata (katarak juvenil, distrofi kornea, glaukoma anjing, dan atrofi retina progresif) dan kelumpuhan larinks kongenital. Displasia pinggul tidak kerap didapati pada baka ini; walau bagaimanapun, sebagaimana dengan banyak kanin bersaiz sederhana atau besar, ini dapat berlaku. Orthopedic Foundation for Animals pada masa ini telah menempatkan *husky* Siberia di tangga ke-155 daripada 160 baka yang berisiko untuk displasia pinggul, dengan hanya dua peratus daripada *husky* Siberia teruji yang menunjukkan displasia.

*Husky* Siberia yang digunakan untuk perlumbaan kereta luncur salji mungkin juga terdedah kepada penyakit lain, seperti penyakit gastrik, bronkitis, atau penyakit bronkopulmonari ("asma ski"), dan hakisan gastrik atau pengulseran.

*Husky* Siberia ialah salah satu baka yang lebih lazim terjejas akibat atrofi retina progresif terangkai X. Keadaan ini disebabkan oleh mutasi pada gen RPGR pada baka ini.

*Husky* Siberia moden yang berdaftar di Amerika Syarikat hampir keseluruhannya merupakan keturunan daripada import Siberia tahun 1930 dan daripada anjing-anjing Leonhard Seppala, khususnya Togo. Bilangan terhad bagi anjing asasi berdaftar telah membawa kepada sesetengah perbincangan tentang kerentanannya terhadap pengaruh pengasas.

## Sejarah

### Prasejarah (sebelum tahun 1890-an)
Anjing tarikan Chukotka dianggap sebagai leluhur kepada *husky* Siberia. Anjing tarikan Chukotka yang dikembangkan oleh orang Chukchi dari Rusia telah digunakan sejak zaman prasejarah untuk menarik kereta luncur salji dalam keadaan mencabar, seperti pemburuan mamalia laut di atas air batu sarah lautan.

### Asal usul nama dan perpisahan daripada anjing tarikan Chukotka (1890-an–1930-an)
Dari tahun 1890-an hingga tahun 1930-an, anjing kereta luncur salji dari Siberia timur laut dan terutamanya anjing tarikan Chukotka diimport secara aktif dalam bilangan besar ke Alaska, untuk mengangkut pelombong emas ke Yukon, mula-mula sebagai sebahagian daripada Kerubut Emas Klondike, kemudian dalam "All-Alaska Sweepstakes", iaitu perlumbaan kereta luncur salji anjing sejauh  dari Nome, ke Candle, ulang-alik. Pada masa ini, "Esquimaux" atau "Eskimo" merupakan istilah pejoratif umum untuk penghuni asli Artik dengan banyak pilih atur dialek termasuk Uskee, Uskimay, dan Huskemaw. Maka, anjing yang digunakan oleh orang Artik merupakan anjing orang Huskie, dan akhirnya hanya anjing *husky*. Para penetap Kanada dan Amerika, yang tidak cukup mengarifi geografi Rusia, membezakan import Chukotka dengan merujuknya sebagai *husky* Siberia kerana Chukotka merupakan sebahagian Siberia.

Sebagai anjing pengangkut muatan yang lebih kecil, lebih pantas, dan lebih berdaya tahan daripada anjing pengangkut muatan  yang digunakan secara umum pada masa itu, anjing ini segera mendomnasi perlumbaan Sweepstakes. Leonhard Seppala, pembiak baka terpenting bagi anjing kereta luncur salji Siberia pada masa itu, menyertai pertandingan dari tahun 1909 hingga pertengahan tahun 1920-an dengan sebilangan kejuaraan dengan nama beliau.

Pada 3 Februari 1925, Gunnar Kaasen merupakan *musher* terakhir dalam pengangkutan serum ke Nome 1925 untuk mengirimkan serum difteria dari Nenana sejauh  ke Nome. Ini merupakan usaha berkumpulan oleh beberapa pasukan anjing kereta luncur salji dan *musher*, dengan segmen terpanjang () dan paling berbahaya bagi pengangkutan itu yang dilalui oleh Leonhard Seppala dan anjing pemimpin pasukan kereta luncur salji beliau, Togo. Peristiwa ini digambarkan dalam filem tahun 2019 *[[Togo (filem)|Togo]]*. Sebahagian daripada ini juga digambarkan dalam filem animasi tahun 1995 *[[Balto (filem)|Balto]]*; nama anjing pemimpin Gunnar Kaasen dalam pasukan kereta luncur salji beliau ialah Balto, namun tidak seperti anjing sebenar, watak Balto digambarkan sebagai seekor anjing serigala dalam filem itu. Sempena memperingati anjing pemimpin ini, sebuah patung gangsa didirikan di Central Park di New York City]]. Pada plak terdapat inskripsi,

Terjemahan: Didedikasikan untuk semangat tidak terkalahkan anjing kereta luncur salji yang menyampaikan antitoksin sejauh enam ratus batu merentasi ais kasar, menyeberangi perairan berbahaya, melalui ribut salji Artik dari Nenana hingga kelegaan Nome yang terlanda pada musim sejuk tahun 1925. Ketahanan · Kesetiaan · Kecerdikan

*Husky* Siberia memperoleh kepopularan besar dengan kisah "Perlumbaan Besar Rahmat", iaitu pengangkutan serum ke Nome tahun 1925, yang menonjolkan Balto dan Togo. Walaupun Balto dianggap lebih masyhur, sebagai anjing yang mengirimkan serum itu ke Nome selepas menjalani peringkat  terakhir, Togo merupakan anjing yang menjalani peringkat terpanjang bagi larian berganti-ganti itu, dengan memandu *musher*-nya Leonhard Seppala dalam perjalanan sejauh  yang termasuk penyeberangan Norton Sound yang membawa maut ke Golovin, dan yang akhirnya menjadi anjing pengasas untuk baka *husky* Siberia, melalui keturunannya Toto, Molinka, Kingeak, Ammoro, Sepp III, dan Togo II.

Pada tahun 1930, pengeksportan anjing dari Siberia dihentikan. Tahun sama juga menyaksikan pengiktirafan *husky* Siberia oleh American Kennel Club. Pada sembilan tahun kemudian, baka ini pertama kali didaftarkan di Kanada. United Kennel Club mengiktiraf baka ini pada tahun 1938 sebagai "*husky* Artik" atau "*Arctic Husky*", kemudian mengubah namanya kepada *husky* Siberia pada tahun 1991. Seppala memiliki kenel di Alaska sebelum berpindah ke New England untuk menjadi pasangan Elizabeth Ricker. Mereka berdua bersama-sama memiliki kenel Poland Springs dan mula melumbakan dan mempamerkan anjing mereka di serata Kawasan Timur Laut. Kenel ini dijual kepada Harry Wheeler warga Kanada pada tahun 1931, ikutan kepulangan Seppala ke Alaska.

Ternakan asasi baka ini menurut catatan dan buku pembaka terdiri daripada anjing-anjing berikut:
: Kree Vanka (Jantan, Import Siberia 1930)
: Tserko (Jantan, Import Siberia 1930)
: Tosca (Betina, Harry x Kolyma)
: Duke (Jantan, juga dikenali sebagai Chapman's Duke, menurut laporan Ici x Wanda)
: Tanta of Alyeska (Betina, Tuck x Toto)
: Sigrid III of Foxstand (Betina, Chenuk x Molinka)
: Smokey milik Seppala (Jantan, Kingeak x Pearl)
: Sepp III (Jantan, Togo x Dolly)
: Smoky (Jantan, induk tidak diketahui)
: Dushka (Betina, Bonzo x Nanuk)
: Kabloona (Betina, Ivan x Duchess)
: Rollinsford Nina milik Marilyn (Betina, Kotlik x Nera milik Marilyn)

Sebaik baka ini mula menjadi terkenal, pada tahun 1933, Laksamana Muda Laut Richard E. Byrd membawa sekitar 50 ekor *husky* Siberia bersama dengan beliau dalam ekspedisi dengan harapan untuk mengelilingi pinggir laut Antartika sejauh . Banyak anjing tersebut dibiakbakakan dan dilatih di Chinook Kennel di New Hampshire, yang dimiliki oleh Eva Seeley. Dengan nama Operation Highjump, perjalanan bersejarah itu membuktikan kelayakan *husky* Siberia oleh sebab saiz padatnya dan kelajuan tingginya. *Husky* Siberia juga berkhidmat dalam Unit Pencarian dan Penyelamatan Artik Tentera Darat Amerika Syarikat bagi Air Transport Command semasa Perang Dunia Kedua. Kepopularannya kekal sehingga abad ke-21. Ia ditempatkan di tangga ke-16 dalam kalangan pendaftar American Kennel Club pada tahun 2012, lalu menaiki tangga ke-14 pada tahun 2013. Ia sejak itu telah merosot dari segi ranking setelah mencapai tempat ke-26 daripada 202 baka pada tahun 2024.

### 1940-an–kini
*Husky* digunakan secara meluas sebagai anjing kereta luncur salji oleh British Antarctic Survey di Antartika pada antara tahun 1945 dengan tahun 1994. Tugu gangsa untuk semua pasukan anjing BAS terletak di luar ibu pejabatnya di Cambridge dengan plak yang menyenaraikan nama semua anjing.

Pada tahun 1960, Tentera Darat Amerika Syarikat menjalankan projek untuk membangunkan prasarana di bawah ais untuk pertahanan dan penyelidikan angkasa, Camp Centru, sebahagian daripada Project Iceworm, yang melibatkan 150+ orang kakitangan yang juga membawa bersama mereka maskot tidak rasmi, seekor *husky* Siberia bernama Mukluk.

Oleh sebab kepopularan tingginya sekali dengan keperluan fizikal dan mentalnya yang tinggi, anjing Siberia ditinggalkan atau diserahkan kepada tempat perlindungan haiwan pada kadar tinggi oleh para pemilik baharu yang tidak menyelidik sepenuhnya tentangnya dan mendapati bahawa mereka tidak mampu menjaganya. Ramai mengambil keputusan untuk membela anjing baka ini kerana rupanya dan mitosnya dalam kebudayaan popular, dan membeli anak anjing daripada para pembiak baka kecilan atau kilang anak anjing yang tidak mempunyai kontrak pemulangan kepada pembiak baka yang dipunyai oleh para pembiak baka bertanggungjawab, dengan niat untuk mengekalkan baka ini di luar tempat perlindungan.

Anjing kereta luncur salji yang dibiakbakakan dan dibela oleh suku Chukchi dari Siberia disangkakan telah pupus, namun Benedict Allen, yang menulis untuk majalah *[[Geographical (majalah)|Geographical]]* pada tahun 2006 selepas melawati rantau itu, melaporkan kemandiriannya. Keterangan beliau bagi pembiakbakaan yang diamalkan oleh orang Chukchi menyebut pemilihan untuk kepatuhan, daya ketahanan, pembawaan ramah, dan saiz yang membolehkan keluarga menyara untuknya tanpa kesukaran yang tidak wajar.

## Kegunaan tradisional dan kegiatan lain
Pada asalnya, *husky* digunakan sebagai anjing kereta luncur salji di rantau kutub. *Husky* dapat dibezakan daripada jenis anjing lain melalui gaya tarik pantasnya. *Husky* lumba moden (juga dikenali sebagai *husky* Alaska) mewakili baka silang yang saling berubah bagi anjing-anjing terpantas. Manusia menggunakan *husky* dalam perlumbaan anjing kereta luncur salji. Beberapa syarikat telah memasarkan denai pelancong dengan kereta luncur salji anjing untuk pelancong kembara di rantau salji. *Husky* juga dibela sebagai anjing peliharaan dan banyak kumpulan sedang berusaha untuk mencari rumah untuk anjing perlumbaan dan anjing denai kembara yang telah bersara.

Banyak *husky*, terutamanya *husky* Siberia, dianggap sebagai anjing pekerja dan kerap bertenaga tinggi. Senaman adalah amat penting untuk kesihatan fizikal dan mental bagi anjing jenis ini dan juga dapat menjalin ikatan kuat antara pemilik dengan anjing. Oleh sebab ramai pemilik kini mempunyai *husky* sebagai anjing peliharaan di tempat yang tidak sesuai untuk penarikan kereta luncur salji, kegiatan lain yang baik untuk anjing dan menyeronokkan pemilik telah ditemukan.
* *[[Rally obedience]]*: Para pemilik membimbing anjing mereka melalui laluan senaman sukar di samping. Biasanya terdapat 10 hingga 20 isyarat untuk setiap laluan yang melibatkan perintah atau trik berlainan.
* Pelatihan ketangkasan: Laluan berhalang rentak pantas yang membabitkan kelajuan dan tumpuan. Anjing berlumba melawan masa untuk menyelesaikan laluan dengan betul.
* *[[Skijoring]]* ialah aktiviti alternatif bagi penarikan kereta luncur salji. Pemilik berada di atas ski sementara anjing menarik dengan menggunakan tali yang menghubungkan kedua-duanya.
* Jalan kaki dengan anjing ialah alternatif untuk para pemilik yang tinggal dekat dengan denai atau mampu melawati denai. Pemilik berjalan dengan anjing di sepanjang denai di hutan. Aktiviti ini membolehkan pemilik dan anjing mendapat senaman tanpa menggunakan deria kuat *husky* untuk menarik. Sesetengah syarikat membuat peralatan terutamanya untuk anjing yang mungkin membawa peralatan tersebut termasuk air, makanan, dan mangkuk untuk masing-masing.
* *[[Penarikan (anjing)|Carting]]*, juga dikenali sebagai *mushing* tanah kering, ialah alternatif di bandar untuk penarikan kereta luncur salji. Anjing menarik "kereta" yang mengandungi bekalan atau individu. Ini juga merupakan cara munasabah untuk menggunakan kecederungan anjing ini untuk menarik dengan cara efektif. "Kereta" ini dapat dibeli atau dibuat.
* *[[Mushing#Bikejoring|Bikejoring]]* ialah aktiviti yang melibatkan pemilik yang berbasikal bersama dengan anjing mereka sementara basikal tersebut terikat dengan abah-abah yang mengekalkan keselamatan kedua-dua pihak. Anjing atau sepasukan anjing dapat diikat dengan tali tunda juga untuk menarik basikal.

## Dalam kebudayaan

* Sebuah patung Balto gangsa yang telah dipaparkan di Central Park di New York City sejak tahun 1925 ialah salah satu tarikan popular taman itu.
* *[[The Twilight Saga (siri filem)|The Twilight Saga]]*, yang menonjolkan serigala jadian, dan siri televisyen *[[Game of Thrones]]* mencetuskan kenaikan besar dari segi permintaan *husky* Siberia sebagai anjing peliharaan, diikuti oleh kenaikan mendadak angkanya di tempat perlindungan haiwan awam. Walaupun haiwan berlakon itu *bukan* *husky* Siberia, orang ramai mendapatkan *husky* Siberia kerana penampilan serupa dengan serigala cereka yang digambarkan dalam rancangan itu. Dua orang bintang daripada rancangan itu merayu kepada khalayak umum untuk berhenti mendapatkan anjing tanpa menyelidik bakanya terlebih dahulu.
* Frasa *three dog night* ("malam tiga anjing"), yang bermaksud bahawa keadaan sungguh sejuk sehingga tiga ekor anjing diperlukan di katil untuk mengekalkan kehangatan, berasal daripada orang Chukchi dari Siberia, yang membela anjing baka tempatan *husky* Siberia yang menjadi baka tulen moden yang dipanggil *husky* Siberia.
* Penyerbuan Pihak Bersekutu dalam Perang Dunia Kedua di Sicilia pada tahun 1943 disebut "Operasi Husky".
* Beberapa ekor *husky* Siberia baka tulen memainkan watak Diefenbaker, teman "separa serigala" kepada Konstabel RCMP Benton Fraser, dalam siri TV CBS/Alliance Atlantis *[[Due South]]*.
* *Husky* Siberia merupakan maskot bagi pasukan atletik bagi beberapa buah sekolah dan kolej, termasuk Universiti Negeri St. Cloud (St. Cloud State Huskies, Blizzard), Universiti Illinois Utara (Northern Illinois Huskies, Victor), Universiti Connecticut (Connecticut Huskies, Jonathan), Universiti Timur Laut (Northeastern Huskies, Paws), Universiti Teknologi Michigan (Michigan Tech Huskies, Blizzard), Universiti Washington (Washington Huskies, Harry), Universiti Baptis Houston (Houston Baptist Huskies, Kiza the Husky), dan Universiti Saint Mary's (Saint Mary's Huskies) dan Kolej George Brown (Toronto, Ontario).

## Lihat juga
* Senarai baka anjing

## Catatan

## Rujukan